Diari Oficial de la Generalitat Valenciana


Sumari del DOGV 2266, del 13-05-1994 (1994/831405)

ORDRE de 4 de maig de 1994, de la Conselleria d'Economia i Hisenda, per la qual es dicten normes per a l'elaboració dels Pressupostos de la Generalitat Valenciana per a 1995.
------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/04/(1)/dof/vci/html**

### Dades del document

Número de DOGV
:   2266

Data del DOGV
:   13-05-1994

Secció del DOGV
:   DISPOSICIONS GENERALS

Número del document
:   1994/831405


Data del document
:   04-05-1994

Organisme emissor
:   Conselleria d'Economia i Hisenda

Tipus de document
:   Ordre

ORDRE de 4 de maig de 1994, de la Conselleria d'Economia i Hisenda, per la qual es dicten normes per a l'elaboració dels Pressupostos de la Generalitat Valenciana per a 1995. [94/3046]  
El Pressupost de la Generalitat Valenciana per a 1995 es planteja el compliment de tres objectius específics: sustentar financerament el compliment dels compromisos de l'última anualitat d'aplicació del programa de govern d'aquesta legislatura, cooperar des del punt de vista pressupostari i de suport a l'economia productiva a la recuperació econòmica i ser un instrument eficaç per a la reassignació de recursos en favor de les polítiques que requereixen les necessitats actuals de la societat valenciana.  
L'evolució de l'economia espanyola en el primer quadrimestre de 1994 presenta signes evidents de recuperació. L'augment anual podria situar-se per damunt de l'actual previsió oficial de l'1,3% del PIB, l'excel·lent comportament del sector exterior, amb una reducció del 23% del dèficit comercial, està jugant un paper fonamental en la millora de la conjuntura i les perspectives per a la pròxima campanya turística donen suport a aquesta perspectiva. A tot això cal afegir un increment del 5,7% de la producció industrial, amb una pujada superior al 10% en béns de consum, que anuncia una recuperació de la demanda, que és encara més intensa en el cas de la inversió que en el consum, pel diferent estat de confiança d'empresaris i consumidors en l'eixida de la crisi.  
Es consolidaria així el canvi de tendència iniciat a mitjan de l'any passat en el conjunt de la Unió Europea i que es relaciona amb la reducció de tipus d'interès, la reactivació de l'economia americana, un entorn internacional més favorable i el previsible augment del comerç mundial després del recent acord de la ronda d'Uruguai.  
Encara que l'actual taxa de creixement no permetrà la creació d'ocupació neta, s'esmorteirà la caiguda de l'ocupació que ja s'ha desaccelerat després de les últimes mesures de reforma del mercat de treball, i és factible mantenir l'objectiu de neutralitzar la destrucció d'ocupació com a resultat del final de l'exercici.  
La política econòmica seguirà centrada en la correcció dels desequilibris macroeconòmics, amb especial atenció al dèficit públic i a la inflació, per una banda, i a l'aplicació de les reformes estructurals dels mercats de treball, financer i de serveis, que reduesquen els obstacles que dificulten la inversió i la creació d'ocupació, que permeten l'eixida de la crisi i un creixement econòmic sostingut, per l'altra.  
La incipient recuperació de l'economia espanyola deixa oberta la porta al risc que s'hi produesca un repunt inflacionista, propiciat per l'augment dels preus en algunes empreses que intenten recuperar beneficis aprofitant la millor situació de la demanda i pels increments salarials de determinats sectors. En aquest aspecte, és imprescindible mantenir una vigilància permanent i demanar el suport de tots els agents per aconseguir el que continua sent l'objectiu prioritari de la política econòmica.  
El segon gran objectiu: el control i la reducció del dèficit públic també ha mostrat una evolució positiva en el primer trimestre de l'exercici. En aquest cas, cal esperar l'evolució del primer semestre per a avaluar amb solvència el nivell de compliment aconseguit. El nivell d'endeutament (54,5 del PIB), l'abast del dèficit públic agreujat en 1993 (el 73% del PIB) i les moderades previsions en el creixement dels ingressos tributaris obliguen a controlar, sense pal·liatius, l'evolució de la despesa del conjunt de les administracions públiques.  
El desenvolupament dels programes de control de l'evolució de la despesa, amb especial incidència en la mobilitat dels recursos humans i l'avaluació del compliment d'objectius, han de permetre una major racionalització de la despesa que possibilite l'assignació de recursos financers a les noves polítiques de despesa que requereixen les necessitats socials i econòmiques dels valencians. El nou Programa Econòmic Valencià (PEV 3) per als pròxims sis anys (1994/1999), que es troba en un avançat estat de discussió amb els principals agents socials, estableix les prioritats següents que orientaran l'elaboració del pressupost del pròxim exercici:  
a) Millora de la qualificació dels recursos humans, especialment pel que fa a formació professional i l'adequació entre oferta i demanda d'ocupació.  
b) Suport a les activitats productives, principalment en el terreny de la política industrial.  
c) Estímul a la creació de noves empreses i facilitar el finançament de les PIMES.  
d) Reorientació de l'esforç inversor envers la millora del medi ambient (sanejament d'aigües residuals, eliminació de residus, protecció i repoblació forestal).  
e) Consolidació de les polítiques socials i de millora de la qualitat en els actuals nivells de prestació dels serveis públics de sanitat i educació.  
1. àmbit d'aplicació  
Les normes contingudes en aquesta ordre s'aplicaran:  
a) A l'administració de la Generalitat Valenciana.  
b) A les entitats autònomes.  
c) A les empreses de la Generalitat compreses en l'article 5.2 del text refós de la Llei d'Hisenda Pública de la Generalitat Valenciana.  
2. òrgans competents  
Són òrgans competents en l'elaboració del pressupost de la Generalitat Valenciana per a 1995:  
a) Estat d'ingressos del pressupost de la Generalitat.  
Correspon a la Direcció General de Pressupostos l'obtenció, l'anàlisi i l'agregació, si escau, de les dades, els antecedents, els informes i les estadístiques necessaris per a l'elaboració de l'avantprojecte de pressupost d'ingressos i de beneficis fiscals de la Generalitat Valenciana per a 1995. Amb aquesta finalitat, la Direcció General de Pressupostos demanarà la informació necessària als distints centres gestors.  
La Direcció General de Tributs i Tresoreria elaborarà, en els terminis establerts, la informació necessària que permeta quantificar els capítols I, II, III i V del pressupost d'ingressos i de beneficis fiscals.  
La Direcció General d'Economia quantificarà, en els terminis establerts, els fons estructurals -FEDER, FSE I FEOGA- procedents de la Unió Europea i les aplicacions pressupostàries corresponents.  
b) Estat de despeses del pressupost de la Generalitat.  
Els òrgans superiors de la Generalitat i les conselleries elaboraran els corresponents avantprojectes de l'estat de despeses del seu pressupost per a 1995, presentant les valoracions en milers de pessetes, i també les previsions dels ingressos afectes als programes per ells desenvolupats, ajustats a les lleis que siguen aplicables, als acords i a les directrius aprovats pel Consell i a les normes i als criteris que s'assenyalen en aquesta disposició.  
c) Pressupost de les entitats autònomes.  
Les conselleries elaboraran els avantprojectes dels estats de recursos i dotacions dels organismes a elles adscrits, formant un sol pressupost per a cada organisme que comprendrà totes les actuacions, les operacions i els serveis que hagen de realitzar-se per raó de les funcions que tinguen assignades, i, en tot cas, presentaran les seues valoracions en milers de pessetes de 1994.  
d) Empreses i altres ens públics.  
Les empreses i altres ens públics de la Generalitat elaboraran els seus programes d'actuació, inversions i finançament, i també els pressupostos d'explotació i de capital, i els trametran a la Conselleria d'Economia i Hisenda, per mitjà de la conselleria de la qual depenen, ajustats al que disposen les normes que els regulen.  
3. Procés d'elaboració  
3.1. La Direcció General de Pressupostos examinarà, en coordinació amb les secretaries generals i, si escau, els òrgans responsables dels programes de cada conselleria, la documentació pressupostària rebuda, a l'efecte d'ajustar els crèdits al que disposa aquesta ordre i la resta de normativa aplicable.  
La Conselleria d'Economia i Hisenda podrà constituir les comissions funcionals de la despesa que figuren en l'annex I, sota la presidència del director general de Pressupostos, per tal de:  
a) Analitzar el nivell de despeses de personal i funcionament necessàries en cada moment per a la realització de les activitats proposades, atenent la vigència de la necessitat que en motivà la creació, la posada en marxa de noves activitats considerades estrictament necessàries i el procés de mecanització i informatització escomès, situacions totes elles que podran requerir una redistribució dels recursos humans i d'altres despeses, per a una major racionalitat de la despesa pública i increment de la qualitat dels serveis oferts als ciutadans.  
b) Definir i concretar els objectius i les tasques que es pretenen assolir i els indicadors que en permeten el seguiment.  
c) Decidir sobre la inclusió de projectes d'inversió, avaluar les despeses corrents futures que comporten, i també el seu finançament per mitjà del Fons de Compensació Interterritorial i els Fons Estructurals de la CEE.  
d) Quantificar i analitzar les necessitats de recursos financers que requeresca la consecució de cada objectiu i la racionalitat i complementarietat de les diferents actuacions que comporten despesa pública.  
e) Analitzar els ingressos afectes a cada programa en l'exercici actual i anteriors.  
3.2. La Conselleria d'Economia i Hisenda, basant-se en els resultats de l'examen i els ajustaments previstos en els apartats anteriors, i tenint en compte el que especifica l'article 24 del text refós de la Llei d'Hisenda Pública de la Generalitat Valenciana, trametrà al Consell, abans del 30 d'octubre, el corresponent avantprojecte de Llei de Pressupostos de la Generalitat Valenciana per a 1995, el qual, una vegada aprovat, serà elevat a les Corts Valencianes en el termini assenyalat en l'article 55, apartat quatre, de l'Estatut i en l'article 25 del text refós de la Llei d'Hisenda Pública de la Generalitat.  
4. Estructura dels pressupostos de la Generalitat Valenciana  
4.1. Estructura general del pressupost d'ingressos.  
El pressupost d'ingressos de la Generalitat Valenciana per a 1995 s'estructura d'acord amb l'ordenació per naturalesa econòmica que estableix l'annex II d'aquesta ordre.  
4.2. Estructura general del pressupost de despeses.  
El pressupost de despeses de l'administració de la Generalitat Valenciana i de les entitats autònomes administratives per a 1995 s'estructura d'acord amb els criteris següents:  
a) Ordenació per naturalesa econòmica, d'acord amb la classificació que figura en l'annex III d'aquesta ordre.  
b) Ordenació per seccions i serveis i organismes a elles adscrits.  
c) Ordenació funcional dels programes pressupostaris d'acord amb la classificació de grups, funcions i subfuncions que s'estableix en l'annex IV d'aquesta ordre.  
d) Distribució territorial de les operacions de capital i financeres d'inversió, d'acord amb la classificació per províncies, comarques i municipis que figuren en l'annex V d'aquesta ordre.  
4.3. Estructures específiques.  
Els pressupostos d'ingressos i despeses de les entitats autònomes comercials, industrials, financeres i anàlogues, les societats de la Generalitat i els altres ens públics, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són aplicables.  
5. Documentació per a l'elaboració del pressupost de la Generalitat Valenciana  
5.1. Els òrgans competents per a l'elaboració dels pressupostos per a 1995 emplenaran, mitjançant el suport informàtic facilitat per la Direcció General de Pressupostos al qual s'adjuntarà una impressió escrita del seu contingut, per a cada programa pressupostari les fitxes detallades a continuació el model de les quals es recull en l'annex VI d'aquesta ordre:  
FP 1. Fitxa resum de recursos financers i personals del programa. S'hi reflectirà el cost financer previst del programa per capítols de despesa per a 1995 i els mitjans personals ordenats per grups, assenyalant-s'hi els recursos i els mitjans personals autoritzats inicialment per a 1994.   
FP 2. Desagregació dels capítols de despesa de cada programa, detallada per conceptes econòmics.  
FP 3. Fitxa descriptiva dels ingressos afectes al programa. S'hi detallaran aquelles taxes i els altres ingressos inherents a l'execució del programa, expressant-hi, en el cas de les subvencions, l'organisme o l'entitat que transfereix els fons, diferenciant els imports ingressats en 1993, els ingressos pressupostats el 31 de maig de 1994, i els previstos per a 1995 i 1996. Així mateix, es farà la descripció de l'aplicació en despeses per al compliment de la finalitat a què van destinades i l'aportació financera condicionada de la Generalitat a cadascun dels ingressos previstos per a 1996.  
FP 4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i la dimensió del problema sobre el qual s'actua, els objectius que es persegueixen i les principals línies d'actuació que es propose dur a terme el centre gestor corresponent.  
Les línies d'actuació es relacionaran amb l'objectiu bàsic quantificat i aquest, al seu torn, amb la problemàtica sobre la qual es pretén actuar, per mitjà del desglossament que es reflecteix en la fitxa.  
FP 5. Fitxa d'objectius i indicadors de seguiment. Els objectius perseguits pel programa es concretaran mitjançant magnituds quantificables que permeten al gestor i als òrgans de control intern o extern avaluar-ne l'eficàcia.  
FP 6. Fitxa de projectes d'inversió. Recollirà, per a cadascun dels programes, la relació de projectes basada en la tipologia d'inversions recollida en l'annex VII i subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla plurianual d'inversió. Tots els subprojectes hauran de fer obligatòriament referència a la localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requeresca. A continuació es concretarà l'import i l'origen del finançament extern referit només a cadascun dels projectes i per a 1995.  
Els projectes ja contractats hauran de reflectir els «AD» compromesos per a cadascun dels exercicis.  
FP 7. Fitxa de transferències. Expressarà, per a cadascuna de les actuacions de subvenció o transferència dels capítols quart i setè del pressupost de despeses, l'import assignat a l'acció, la naturalesa dels beneficiaris previstos i una breu descripció de les seues característiques, la normativa reguladora a la qual és sotmesa, la data prevista de convocatòria, les finalitats que persegueix i els imports de fons propis i finalistes, detallant-ne les quanties i l'origen divers d'aquests últims.  
FP 8. Fitxa memòria de les operacions financeres. Contindrà la denominació, la descripció i les característiques de cadascuna de les operacions financeres previstes en el programa (imports previstos, terminis d'amortització i imports corresponents, tipus d'interès i beneficiaris previstos), i també la documentació i la normativa que la sustenta.  
RP 1. Fitxa resum de programes i capítols. Recull, per a cada secció o organisme autònom, la relació de programes gestionats i el seu cost previst per capítols.  
TL 1. Fitxa de proposta de text per a la seua inclusió en l'articulat de la Llei de Pressupostos per a 1995 i memòria explicativa d'aquesta.  
5.2. Les empreses públiques i altres ens que figuren en l'annex VIII, sota l'epígraf Comptabilitat Empresarial, emplenaran les fitxes següents, el model de les quals es recull en l'annex IX d'aquesta ordre:  
Fitxa programa d'actuació, inversions i finançament. Inclou els estats següents:  
- Estat d'inversions reals. Els seus apartats recullen les inversions previstes en l'empresa pública durant l'any que es pressuposta, expressades en milers de pessetes i ordenades segons el tipus d'inversió.  
L'apartat «6. Variació del Fons de Maniobra» recollirà la diferència, positiva o negativa, entre el volum d'inversions reals i el seu finançament. (Si és negativa s'hi indicarà col·locant-la entre parèntesis).  
- Estat de finançament. Recull, agrupats segons les fonts de finançament, els recursos calculats per a finançar les inversions previstes, expressats en milers de pessetes.  
- Fitxa de balanç de situació. Recull la informació sobre la situació de l'empresa o de l'ens, amb la finalitat de poder realitzar un balanç consolidat d'empreses i d'ens de la Generalitat. S'emplenarà adaptant-se a les normes del vigent Pla General de Comptabilitat.  
- Fitxa de pèrdues i guanys. Recull el resultat previst per l'empresa per a l'exercici que es pressuposta i per a l'exercici actual. S'emplenarà adaptant-se a les normes del vigent Pla General de Comptabilitat.  
- Fitxa d'objectius. Té com a finalitat recollir totes les dades necessàries per a emmarcar i definir el programa d'actuació de l'empresa durant l'exercici que es pressuposta.  
Consta de quatre parts diferenciades:  
A. Objectius estratègics. S'hi indicarà de la manera més explícita possible els objectius a mig i a llarg termini que resumesquen la projecció de l'empresa i marquen la seua estratègia d'actuació.  
B. Objectius bàsics quantificats. Els objectius perseguits per a l'exercici de 1995 es concretaran mitjançant magnituds quantificables que permeten al gestor i als òrgans de control intern o extern avaluar-ne l'eficàcia.  
Principals línies d'actuació per aconseguir l'objectiu: es detallaran a continuació de cadascun dels objectius bàsics quantificats.  
C. Llocs de treball a crear. Per tal de mesurar l'eventual aportació en la creació d'ocupació, es recull en aquest apartat l'estat de la plantilla en els diferents moments del temps que s'hi marquen.  
D. Observacions. S'emplenarà si es vol ampliar o aclarir la informació facilitada en els apartats anteriors.  
5.3. El Servei Valencià de Salut aportarà els informes següents:  
AP 1. Farmàcia (SVS).  
Estudi econòmic que inclourà un càlcul del nombre de receptes dispensades i el seu cost unitari en 1995, basant-se en els exercicis de 1993 i 1994. Aquest càlcul distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. I també una distribució territorial de les receptes i la despesa dispensada.  
AP 2. Cost dels serveis concertats (SVS).  
Estudi econòmic que calcule el cost dels serveis concertats per centre concertat, el nombre de persones, i els actes d'atenció concertada efectuats i el seu cost unitari durant 1993 i la seua previsió per a 1994 i 1995.  
AP 3. Efectius i cost de personal.  
S'hi recollirà, per a cada centre gestor, el nombre d'efectius de personal i el seu cost, segons la seua relació jurídica, grup i, si escau, nivell; s'hi distingiran els efectius reals existents en el moment de la projecció de nòmina efectuada en el mes de maig de l'exercici de 1994 i la totalitat de les despeses ordinàries de funcionament amb el detall de conceptes de despesa.  
6. Fases i criteris per a l'elaboració de la documentació  
6.1. Primera fase: Costos fixos.  
Les distintes seccions trametran a la Conselleria d'Economia i Hisenda la documentació corresponent abans del 10 de juny d'enguany, tenint en compte els aspectes següents:  
a) El capítol I «Despeses de personal» inclourà el cost calculat de la projecció de la nòmina el 31 de maig de 1994 i les vacants pressupostàries existents en aquesta data, del qual es deduirà el valor anual de les places en què es vagen a produir jubilacions en el transcurs del període comprés entre l'1 de juny de 1994 i l'1 de juliol de 1995.  
b) El capítol II «Despeses de funcionament» serà, com a màxim, la quantitat inicialment pressupostada per a 1994. A efecte de justificació de la magnitud màxima assenyalada es trametrà relació diferenciada de les projeccions efectuades sobre els conceptes i subconceptes de despesa, complint l'Ordre de 24 de gener de 1994, de la Conselleria d'Economia i Hisenda, per la qual es regula el procediment de gestió i modificacions del pressupost de despeses de la Generalitat Valenciana per a 1994.  
Les despeses no projectables es desglossaran per conceptes i es raonaran els imports previstos detallant les activitats que financen en cada cas i eludint, a aquest efecte, la mera quantificació de la despesa de l'exercici anterior.  
En tot cas se'n deduiran les despeses derivades de fets extraordinaris que van suposar una major dotació en els exercicis anteriors.  
c) El capítol IV «Transferències corrents» inclourà:  
- L'aportació de la Generalitat a les despeses de funcionament o d'explotació dels organismes, empreses i altres ens públics de la Generalitat, calculats amb els mateixos criteris establerts per a l'administració de la Generalitat.  
- Les ajudes finançades amb fons finalistes procedents d'altres Administracions o entitats públiques o privades.  
- Les ajudes cofinançades amb fons estructurals procedents de la Unió Europea.  
- Les línies de subvenció de caràcter permanent que es deriven de l'aplicació de normes amb rang de llei.  
6.2. Segona fase: ampliació de dotacions de despesa.  
A partir de l'1 de setembre, i d'acord amb els criteris generals que siguen aprovats pel Consell per a l'elaboració del pressupost de la Generalitat Valenciana per a 1995, la Conselleria d'Economia i Hisenda, per mitjà de la Direcció General de Pressupostos, i tenint en compte el volum dels compromisos plurianuals de les operacions de capital, comunicarà a cada conselleria la xifra indicativa d'ampliació de dotacions de despesa corresponents a cada programa, sobre les calculades d'acord amb els criteris recollits en l'apartat 6.1, i sol·licitarà, amb la finalitat d'elevar el corresponent informe d'avaluació de les propostes al Consell, la documentació complementària corresponent seguint la mateixa estructura i continguts recollits en l'apartat 5 d'aquesta ordre.  
6.3. Les entitats autònomes trametran a la Conselleria d'Economia i Hisenda la documentació corresponent, per mitjà de les conselleries a què es troben adscrites, dins els terminis establerts en les fases 1 i 2.  
6.4. Les empreses públiques i altres ens de la Generalitat trametran les fitxes corresponents per mitjà de les conselleries de les quals depenen, dins els terminis establerts en les fases 1 i 2.  
6.5. Sempre que els crèdits sol·licitats en qualsevol de les fases es basen en compromisos derivats de convenis subscrits per la Generalitat Valenciana i amb repercussions pressupostàries en 1994 i/o exercicis següents, s'hi adjuntarà documentació relativa a l'execució dels convenis vigents basant-se en el que preveu el Decret 20/1993, de 8 de febrer, del Govern Valencià.   
DISPOSICIONS FINALS  
Primera  
S'autoritza la Direcció General de Pressupostos per a dictar les instruccions que considere necessàries per a l'aplicació d'aquesta ordre i per a regular el funcionament de les comissions a què es refereix l'apartat tres, punt u, d'aquesta.  
   
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 4 de maig de 1994  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI